b"\n_START_ARTICLE_\nJonski otoki\n_START_SECTION_\nZgodovina\n_START_PARAGRAPH_\nJonske otoke so \xc5\xbee v prazgodovini naselili stari Grki okoli leta 1200 pred na\xc5\xa1im \xc5\xa1tetjem. V \xc4\x8dasu starih Grkov so bili otoki pod vladavino Korint\xc4\x8danov, toda zaradi obrobne zemljepisne lege oto\xc4\x8dja brez pomembnej\xc5\xa1e vloge v dogodkih med starogr\xc5\xa1kimi polisi. Leta 146 pred na\xc5\xa1im \xc5\xa1tetjem so otoki, kot tudi prete\xc5\xbeen del Gr\xc4\x8dije zasedli Rimljani. V \xc4\x8dasu zasedbe Rimljanov, kot poznej\xc5\xa1e zasedbe Bizantincev na otokih ni bilo pomembnej\xc5\xa1ih dogodkov in prevratov._NEWLINE_Od konca 11. stoletja otoke za\xc4\x8dnejo napadati najprej Saraceni, pozneje Normani in Bene\xc4\x8dani. Leta 1185 vsi otoki z izjemo Krfa podpadejo pod oblast Normanov s Sicilije. Bene\xc4\x8dani osvojijo Krf in Kitero v \xc4\x8detrti kri\xc5\xbearski vojni leta 1204. Bene\xc4\x8dani so pozneje raz\xc5\xa1irili oblast tudi na druge otoke vse do konca 15. stoletja, pri \xc4\x8demer so jih uporabljali predvsem za trgovino z Vzhodom. Tako so Jonski otoki ostali edini del ozemlja dana\xc5\xa1nje Gr\xc4\x8dije, ki ni bil pod Bizancem. Posledi\xc4\x8dno so imeli otoki pomembno vlogo pri poznej\xc5\xa1em razvoju gr\xc5\xa1ke narodne zavesti._NEWLINE_V naslednjih stoletjih se je oto\xc5\xa1ko plemstvo v popolnosti italiniziralo in sprejelo rimokatoli\xc5\xa1tvo, medtem, ko so navadni ljudje ostali prete\xc5\xbeno na dotedanjem pravoslavju in gr\xc5\xa1kem jeziku in kulturi. V 18. stoletju je oto\xc5\xa1ko prebivalstvo postalo\xc2\xa0\xc2\xbbiskra\xc2\xab\xc2\xa0v prebujanju gr\xc5\xa1ke narodne zavesti, tako, da iz tega podro\xc4\x8dja izhajajo \xc5\xa1tevilni pomembni gr\xc5\xa1ki kulturni in politi\xc4\x8dni delavci. Na otoku Krfu je rojen tudi Ioannis Kapodisitrias, prvi guverner Gr\xc4\x8dije (1776 do 1831), v svojem \xc4\x8dasu eden najve\xc4\x8djih diplomatov v tedanji Evropi._NEWLINE_Leta 1797 s propadom Bene\xc5\xa1ke republike se pod francosko nadvlado Napoleona Bonaparta na otokih pri\xc4\x8dnejo spremembe nadoblasti. Tako so v treh desetletjih otoki prehajali v last od Francije prek Rusije do Otomanskega cesarstva ter znova Francije, leta 1815 pa so dobili avtonomijo pod britanskim nadzorom. Leta 1815 je bila pod protektoratom Britancev ustanovljena dr\xc5\xbeava Zdru\xc5\xbeene dr\xc5\xbeave Jonskih otokov. V \xc4\x8dasu petdesetletne britanske vladavine so otoki gospodarsko zelo napredovali, toda \xc5\xbeelja gr\xc5\xa1kih me\xc5\xa1\xc4\x8danov o priklju\xc4\x8ditvi k matici, novoustanovljeni Gr\xc4\x8diji je bila zelo velika in so bili tako otoki leta 1864 priklju\xc4\x8deni mati\xc4\x8dni Gr\xc4\x8diji. Britanske sile so si pridr\xc5\xbeale pravice uporabe luke mesta Krf za potrebe svoje mornarice._NEWLINE_Z razpadom Gr\xc4\x8dije med drugo svetovno vojno leta 1941 vsi Jonski otoki z izjemo Kitere padejo pod okupacijo fa\xc5\xa1isti\xc4\x8dne Italije. Italijanska oblast se je v treh letih okupacije trudila da ponovno italianizira otoke, toda pri tem ni imela ve\xc4\x8djih uspehov. Leta 1944 otoke osvobodijo britanske sile. Med vojno otoki niso bile dele\xc5\xbeni ve\xc4\x8djih ru\xc5\xa1itev._NEWLINE_Otoka Zakintos in Kefalonija je v ve\xc4\x8dji meri razru\xc5\xa1il potres leta 1953. V naslednjih letih so otoki bili dele\xc5\xbeni obnove, kar pa ni omejilo masovnih izselitev prebivalstva bodisi v emigracijo, bodisi v ostale predele Gr\xc4\x8dije. Zadnja desetletja se na otokih razvija turizem, ki predstavlja gonilno silo gospodarskega razvoja otokov.\n_START_SECTION_\nKlima\n_START_PARAGRAPH_\nPoletja na Jonskih otokih so vro\xc4\x8da in suha, preostanek leta pa imajo otoki milo podnebje. Nadpovpre\xc4\x8dna koli\xc4\x8dina padavin vzdr\xc5\xbeuje bujno zelenje.\n_START_SECTION_\nDemografski podatki\n_START_PARAGRAPH_\nNa otokih brez Kitere je leta 2011 \xc5\xbeivelo 207.855 Prebivalstvo|prebivalcev, kar je 1,51% manj kot leta 2001. Kljub vsemu je regija \xc5\xa1e vedno tretje najgosteje poseljena regija v Gr\xc4\x8diji (90,1 prebivalcev na km\xc2\xb2) in je veliko nad dr\xc5\xbeavnim povpre\xc4\x8djem 81,96 prebivalcev na km\xc2\xb2. Najbolj poseljen je otok Krf (104.371 prebivacev skupaj s Paksosom), nato Zakintos (40.759 prebivalcev), Kefalonija (35.801 prebivalcev), Lefkada (23.693 prebivalcev) in Itaka (3.231 prebivalcev). V tujini rojenih prebivalcev oto\xc4\x8dja je bilo leta 2001 19.360 ali 9,3% vseh prebivalcev. Najve\xc4\x8d jih je \xc5\xbeivelo na otokih Krf in Zakintos. Ve\xc4\x8dina od njih so bili Albanci (13.536 prebivalcev). Stopnja rodnosti je bila po podatkih Eurostata leta 2011 1,35 \xc5\xbeivorojenega otroka na \xc5\xbeensko v njeni \xc5\xbeivljenjski dobi.\n_START_SECTION_\nGospodarstvo\n_START_PARAGRAPH_\nBruto doma\xc4\x8di proizvod (BDP) na otokih je v letu 2010 zna\xc5\xa1al 4.029 mio \xe2\x82\xac. BDP na prebivalca je v istem letu zna\xc5\xa1al 18.440 \xe2\x82\xac, kar je ni\xc5\xbeje od dr\xc5\xbeavnega povpre\xc4\x8dja 20.481 \xe2\x82\xac, na samem Krfu in Zakintosu pa je bil precej vi\xc5\xa1ji (23.275 \xe2\x82\xac oziroma 24.616 \xe2\x82\xac). Hkrati je stopnja nezaposlenosti leta 2012 zna\xc5\xa1ala 14,7, kar je dale\xc4\x8d najni\xc5\xbeja stopnja med gr\xc5\xa1kimi regijami in zelo nizka napram gr\xc5\xa1kemu povpre\xc4\x8dju 24,2. Tradicionalne vrste gospodarskih dejavnosti na oto\xc4\x8dju so v upadanju, kot so ribi\xc5\xa1tvo, ribi\xc5\xa1ka predelovalna industrija, poljedelstvo, kar posledi\xc4\x8dno pomeni tudi izseljevanje prebivalstva. Danes je prevladujo\xc4\x8da dejavnost na otokih turizem.\n_START_SECTION_\nTurizem\n_START_PARAGRAPH_\nRegija je zelo priljubljena turisti\xc4\x8dna destinacija. Letali\xc5\xa1\xc4\x8da na Krfu, Zakintosu in Kefaloniji so med desetimi najve\xc4\x8djimi v Gr\xc4\x8diji po \xc5\xa1tevilu mednarodnih prihodov, saj so leta 2012 zabele\xc5\xbeili 1.386.289 mednarodnih prihodov. Letali\xc5\xa1\xc4\x8de Krf je po \xc5\xa1tevilu prihodov letal leta 2012 bilo \xc5\xa1esto v Gr\xc4\x8diji, letali\xc5\xa1\xc4\x8di Kefalonija in Zakintos pa sta bili med desetimi najve\xc4\x8djimi letali\xc5\xa1\xc4\x8di. Letali\xc5\xa1\xc4\x8de v Kefaloniji je leta 2012 zabele\xc5\xbeilo najve\xc4\x8dji porast med gr\xc5\xa1kimi letali\xc5\xa1\xc4\x8di napram letu 2011 (13,11%).' Ena najbolj obiskanih turisti\xc4\x8dnih znamenitosti je dvorec habsbur\xc5\xa1ke cesarice Sissy Ahileon na otoku Krfu, ki ga je poimenovala po Ahilu."